«Στο public του Συντάγματος ένας συνάδελφος μετά από σχεδόν 4 χρόνια δουλειάς, εξοντωμένος από τις απαράδεκτες συνθήκες εργασίας, την εντατικοποίηση, την παραβίαση ωραρίου παραιτείται και ζητά τα δεδουλευμένα του. Μεταξύ αυτών και 300 ώρες υπερωρίες. Του υπόσχονται να τις πληρώσουν σε χρήματα –όπως υποχρεούνται– ή σε… διατακτικές! Για όσους δεν κατάλαβαν, σε κουπόνια σουπερμάρκετ! Ο συνάδελφος φυσικά απαίτησε να πληρωθεί κανονικά τις υπερωρίες του. Το public έκτοτε τηρεί σιγήν ιχθύος!

Ο συνάδελφος αναγκάστηκε να προχωρήσει σε καταγγελία στο Σύλλογο μας και στην επιθεώρηση εργασίας. Ο Σύλλογος, σε μια προσπάθεια να λυθεί το ζήτημα, επικοινώνησε με τον υπεύθυνο προσωπικού, ο οποίος –φυσικά– δεν γνώριζε τίποτα ούτε για τα οφειλόμενα στον εργαζόμενο ούτε και για τα κουπόνια και δεσμεύτηκε να δει το θέμα. Έκτοτε καμιά απάντηση από την πλευρά της εργοδοσίας. Παρά τις επανειλημμένες προσπάθειες από την πλευρά του Συλλόγου, κανείς από την εταιρεία δεν εμφανίστηκε, κανείς δεν δεσμεύτηκε ότι θα πληρωθούν οι υπερωρίες του εργαζομένου! Μένει να δούμε αν θα τηρήσουν την ίδια στάση την Τετάρτη 23/1 οπότε ορίστηκε το ραντεβού με την εργοδοσία στην επιθεώρηση εργασίας» αναφέρει συγκεκριμένα ο Σύλλογος στην καταγγελία του.

Ενώ λίγο παρακάτω προσθέτει ότι:

«Είναι κοινό μυστικό ότι στις αποθήκες του public –και όχι μόνο του Συντάγματος– οι συνθήκες εργασίας είναι απαράδεκτες και ότι κανείς δεν φεύγει στην ώρα του! Δεν ισχύει ωράριο, αν δεν τελειώσει η δουλειά! Είναι χαρακτηριστικό ότι για τον συγκεκριμένο συνάδελφο με τις 300 ώρες υπερωρία έγιναν παράπονα στον προϊστάμενό του από ανώτερο γιατί δεν έχει… πολλές υπερωρίες! Καθημερινά οι εργαζόμενοι στις αποθήκες υπό τον φόβο της απόλυσης και της ανεργίας αναγκάζονται να δουλεύουν εξαντλητικά με αμοιβή… κουπόνια του σουπερμάρκετ!»

Ο Σύλλογος υπενθυμίζει επίσης την υπόθεση που ανέδειξε πριν από έναν χρόνο, , με τα δεδουλευμένα που οφείλονταν για χρόνια σε πρώην εργαζόμενους στα multirama-public Καλαμάτας και Πάτρας, οι οποίοι τελικά τα έλαβαν έπειτα από τον δικαστικό και κινηματικό αγώνα που δόθηκε. Μπορείτε να διαβάσετε το αναλυτικό ρεπορτάζ του TPP εδώ.

Ολόκληρο το κείμενο:

ΕΝΑΣ ΦΑΝΤΑΣΤΙΚΟΣ ΔΙΑΛΟΓΟΣ ΚΑΙ ΜΙΑ ΑΚΟΜΑ ΕΡΓΟΔΟΤΙΚΗ ΑΥΘΑΙΡΕΣΙΑ ΣΤΑ PUBLIC

– Είναι εργαζόμενος με 300 ώρες απλήρωτες υπερωρίες.

– Μιλάτε για τον «νόμο-δουλεία» του Όρμπαν στην Ουγγαρία;

– Όχι, μιλάμε για τις συνθήκες δουλειάς στο public στην Ελλάδα.

Ο παραπάνω διάλογος θα μπορούσε να είναι φανταστικός και να αφορά φανταστικά γεγονότα. Όμως, παρότι είναι φανταστικός, αφορά δυστυχώς εντελώς πραγματικά γεγονότα.

Ο «νόμος-δουλεία» του Όρμπαν, που ξεσηκώνει χιλιάδες Ούγγρους αυτές τις μέρες, προβλέπει 400 ώρες υπερωρίες τον χρόνο και δυνατότητα στον εργοδότη να τις πληρώνει ως και 3 χρόνια μετά! Όσα ακολουθούν έχουν απλώς… εκπληκτική ομοιότητα.

Στο public του Συντάγματος ένας συνάδελφος μετά από σχεδόν 4 χρόνια δουλειάς, εξοντωμένος από τις απαράδεκτες συνθήκες εργασίας, την εντατικοποίηση, την παραβίαση ωραρίου παραιτείται και ζητά τα δεδουλευμένα του. Μεταξύ αυτών και 300 ώρες υπερωρίες. Του υπόσχονται να τις πληρώσουν σε χρήματα –όπως υποχρεούνται– ή σε… διατακτικές! Για όσους δεν κατάλαβαν, σε κουπόνια σουπερμάρκετ! Ο συνάδελφος φυσικά απαίτησε να πληρωθεί κανονικά τις υπερωρίες του. Το public έκτοτε τηρεί σιγήν ιχθύος!

Ο συνάδελφος αναγκάστηκε να προχωρήσει σε καταγγελία στο Σύλλογο μας και στην επιθεώρηση εργασίας. Ο Σύλλογος, σε μια προσπάθεια να λυθεί το ζήτημα, επικοινώνησε με τον υπεύθυνο προσωπικού, ο οποίος –φυσικά– δεν γνώριζε τίποτα ούτε για τα οφειλόμενα στον εργαζόμενο ούτε και για τα κουπόνια και δεσμεύτηκε να δει το θέμα. Έκτοτε καμιά απάντηση από την πλευρά της εργοδοσίας. Παρά τις επανειλημμένες προσπάθειες από την πλευρά του Συλλόγου, κανείς από την εταιρεία δεν εμφανίστηκε, κανείς δεν δεσμεύτηκε ότι θα πληρωθούν οι υπερωρίες του εργαζομένου! Μένει να δούμε αν θα τηρήσουν την ίδια στάση την Τετάρτη 23/1 οπότε ορίστηκε το ραντεβού με την εργοδοσία στην επιθεώρηση εργασίας!

Το παραπάνω περιστατικό δεν είναι μεμονωμένο. Το αντεργατικό οπλοστάσιο των μνημονίων, της κυβέρνησης και της ΕΕ, το ξήλωμα της εργατικής νομοθεσίας έχουν δώσει αέρα στα σχέδια των εργοδοτών. Για μια ακόμα φορά γίνεται φανερό ότι πίσω από τα δεκάδες καταστήματα, τις λουσάτες βιτρίνες, τις δελεαστικές προσφορές και διαφημίσεις κρύβεται η ακραία εκμετάλλευση και η εργοδοτική ασυδοσία.

Ο Σύλλογος Υπαλλήλων Βιβλίου – Χάρτου – Ψηφιακών Μέσων Αττικής πολλές φορές έχει βρεθεί στο πλευρό συναδέλφων που διεκδίκησαν και δικαιώθηκαν και έχει καταγγείλει την εντατικοποίηση, τους εξευτελιστικούς μισθούς, τις απολύσεις, τη μερική απασχόληση κ.λπ. στο public. Μάλιστα, η υπόθεση που αναδείξαμε πριν από ένα χρόνο περίπου με τα δεδουλευμένα που οφείλονταν για χρόνια σε πρώην εργαζόμενους στα multirama-public Καλαμάτας και Πάτρας, οι οποίοι τελικά τα έλαβαν έπειτα από τον δικαστικό και κινηματικό αγώνα που δόθηκε, δεν είναι μια υπόθεση του μακρινού παρελθόντος. [σχετική ενημέρωση ΕΔΩ]

Όμως φαίνεται ότι ο κατάλογος δεν έχει τέλος. Είναι κοινό μυστικό ότι στις αποθήκες του public –και όχι μόνο του Συντάγματος– οι συνθήκες εργασίας είναι απαράδεκτες και ότι κανείς δεν φεύγει στην ώρα του! Δεν ισχύει ωράριο, αν δεν τελειώσει η δουλειά! Είναι χαρακτηριστικό ότι για τον συγκεκριμένο συνάδελφο με τις 300 ώρες υπερωρία έγιναν παράπονα στον προϊστάμενό του από ανώτερο γιατί δεν έχει… πολλές υπερωρίες! Καθημερινά οι εργαζόμενοι στις αποθήκες υπό τον φόβο της απόλυσης και της ανεργίας αναγκάζονται να δουλεύουν εξαντλητικά με αμοιβή… κουπόνια του σουπερμάρκετ!

Καταγγέλλουμε την εργοδοσία του public για τη στάση της και της δηλώνουμε ότι θα μας βρίσκει μπροστά της κάθε φορά που παραβιάζει τα εργατικά δικαιώματα.

Στεκόμαστε στο πλευρό του συναδέλφου και καλούμε κάθε συνάδελφο που αντιμετωπίζει την ίδια κατάσταση να απευθυνθεί στο σωματείο. Καμιά ανοχή στην παραβίαση των εργατικών δικαιωμάτων.

Απαιτούμε να καταβληθούν άμεσα οι υπερωρίες. Καμιά κουβέντα για πληρωμή με κουπόνια.

Αξιοπρεπείς μισθούς που να καλύπτουν τις ανάγκες μας. Αξιοπρεπείς συνθήκες εργασίας. Κατάργηση κάθε ελαστικής μορφή απασχόλησης.

Η ΑΛΛΗΛΕΓΓΥΗ ΕΙΝΑΙ ΤΟ ΟΠΛΟ ΜΑΣ